KTC บุกสินเชื่อการศึกษา..!
บริษัท บัตรกรุงไทย จำกัด (มหาชน) หรือ KTC เป็นหุ้นพิมพ์นิยมครองใจนักลงทุนรายย่อยที่ชื่นชอบการเก็งกำไร...
23 มิ.ย. 2562

สำนักข่าวรัชดา
บริษัท บัตรกรุงไทย จำกัด (มหาชน) หรือ KTC เป็นหุ้นพิมพ์นิยมครองใจนักลงทุนรายย่อยที่ชื่นชอบการเก็งกำไร…
แถมเป็นหุ้นที่มีสภาพคล่องสูง โบรกเกอร์ค่ายต่าง ๆ จึงนิยมเอาไปเป็นหลักทรัพย์อ้างอิงในการออกตราสารอนุพันธ์
และเนื่องจากเป็นหุ้น Growth Stock (หุ้นเติบโต) บรรดากองทุนจึงมักเก็บติดพอร์ตไว้เพื่อรับแคปปิตอลเกนระยะยาว !!
โดยเฉพาะในยุคที่ “ระเฑียร ศรีมงคล” นั่งกุมบังเหียน….KTC ก็ยิ่งเปล่งรัศมีหุ้นเด่นสตอรี่งามได้ชัดเจนมากขึ้น !!
KTC เป็นผู้ให้บริการสินเชื่อบัตรเครดิต และสินเชื่อส่วนบุคคล ซึ่งถ้าดูในแง่ปัจจัยพื้นฐาน ถือว่าแข็งแกร่ง…
ช่วง 4 ปีที่ผ่านมา ทำผลงานได้ดีเลิศ…ปี 2558 มีกำไรสุทธิ 2,072.61 ล้านบาท จากรายได้รวม 13,443.72 ล้านบาท ปี 2559 มีกำไรสุทธิ 2,494.71 ล้านบาท จากรายได้รวม 15,062.78 ล้านบาท ปี 2560 มีกำไรสุทธิ 3,304.32 ล้านบาท จากรายได้รวม 16.531.77 ล้านบาท ปี 2561 มีกำไรสุทธิ 5,139 ล้านบาท จากรายได้รวม 17,713.28 ล้านบาท
ล่าสุดไตรมาส 1/62 มีกำไรสุทธิ 1,589 ล้านบาท เพิ่มขึ้น 31% จากช่วงเดียวกันของปีก่อนที่มีกำไรสุทธิ 1,209 ล้านบาท และมีรายได้รวม 5,574 ล้านบาท เพิ่มขึ้น 9% จากช่วงเดียวกันของปีก่อนที่มีรายได้รวม 5,108 ล้านบาท
จะเห็นว่ารายได้และกำไรเติบโตขึ้นอย่างก้าวกระโดด…
ซึ่งแม้ KTC ยังรักษาอัตราการเติบโตให้อยู่ในระดับที่น่าพอใจ
แต่…หากดูไส้ในจะเห็นอัตราการเติบโตของยอดบัตรใหม่เริ่มถดถอย…
นั่นหมายความว่า ช่วงที่ผ่านมา เป็นการหากินกับยอดบัตรเดิมซะเป็นส่วนใหญ่
จึงเป็นที่มาที่ KTC ไปร่วมกับบริษัทแม่ ธนาคารกรุงไทย จำกัด (มหาชน) (KTB) รุกไปทำธุรกิจใหม่ อย่างธุรกิจนาโนไฟแนนซ์และพิโกไฟแนนซ์ 
เพื่อเป็นเรือธงใหม่ในการสร้างการเติบโตที่ยั่งยืนต่อไป…
โดยคาดว่าจะได้เห็นรายได้เข้ามาตั้งแต่ไตรมาส 3/62 เป็นต้นไป
แต่อีกด้านหนึ่ง KTC ก็ต้องหาลู่ทางต่อยอดสินเชื่อบัตรเครดิตให้มากขึ้น…
ล่าสุดไปบุกสินเชื่อเพื่อการศึกษา เน้นจับกลุ่มบุคคลเพื่อการศึกษาที่เรียนภาษาอังกฤษ
ประเดิมด้วยสถาบันสอนภาษา 4 สถาบัน รวม 44 สาขา ได้แก่ วอลล์สตรีท อิงลิช, แชมป์ อิงริช, แลงเกวจ เอ็กซ์เพรส และอินสไปร์ อิงลิช
พร้อมรับโปรโมชั่นดอกเบี้ย 0% นานสูงสุด 24 เดือน
โอ้ววว…ใจถึงจริง ๆ
ข้อดีของคนกลุ่มนี้ คือมีวินัยในการชำระเงินค่อนข้างสูง
เนื่องจาก 1) คนเรียนมีวัตถุประสงค์ที่ชัดเจน ไม่ว่าจะเป็นการเรียนเพื่อต่อยอดในระดับสถาบันการศึกษาที่สูงขึ้น หรือเพื่อความก้าวหน้าด้านหน้าที่การงาน และ 2) เป็นกลุ่มที่มีฐานะมั่นคง
ทำให้โอกาสเกิดหนี้เสีย หรือ NPL ต่ำ
เรียกว่าเป็นสินเชื่อที่คนใช้ไม่ได้จ่าย คนจ่ายไม่ได้ใช้ (เพราะพ่อแม่หรือผู้ปกครองมักเป็นคนจ่าย) …มันจึงดีนักแล
นับเป็นการสร้างแวลูบัตรเดิมคู่ขนานไปกับการสร้างสมาชิกบัตรใหม่ได้อย่างมีประสิทธิภาพ
แหม๊…ไอเดียของเฮียระเฑียรนี่ช่างล้ำลึกจริง ๆ
แต่…น่าเสียดายที่ KTC เป็นหุ้นที่เล่นได้แค่แคปปิตอลเกน เพราะยีลด์ค่อนข้างต่ำเตี้ยแค่ 1.87%
นี่ถ้าเล่นได้ทั้งแคปปิตอลเกน และถือยาวเพื่อรับปันผลงาม ๆ
KTC คงขึ้นทำเนียบหุ้นขั้นเทพไปแล้ว…
…อิ อิ อิ…